पाएं अपने शहर की ताज़ा ख़बरें और फ्री ई-पेपरडाउनलोड करें
जिला प्रशासन की ओर से लागू लॉकडाउन-4 में गुरुवार से जमीन रजिस्ट्री के लिए जिले के सभी उप पंजीयक कार्यालय आम लोगों के लिए टोकन सिस्टम के साथ खोलने की अनुमति कलेक्टर ने दे दी है। जिनको टोकन मिलेगा, उनको ही कार्यालय में एंट्री दी जाएगी।
रजिस्ट्री कराने के पहले पंजीयन (रजिस्ट्रार) विभाग रायपुर की वेबसाइट पर ऑनलाइन अपॉइंटमेंट यानी अनुमति लेना होगा। जिला पंजीयक कुमार भूआर्य ने बताया कि कोरोना के चलते सोशल डिस्टेंस बनाए रखने भीड़ को कम करने के उद्देश्य से यह व्यवस्था बनाई गई है। दरअसल मंगलवार रात 11.45 बजे कलेक्टर जनमेजय महोबे ने आदेश जारी कर जिले में लॉकडाउन यानी कंटेनमेंट जोन की अवधि को 17 मई की सुबह 6 बजे तक के लिए बढ़ा दी है। जिसमें कई छूट दी गई है। आदेश गुरुवार सुबह 6 बजे से प्रभावशील होगा। ठेलों में चाट, समोसा खाने के लिए फिलहाल लोगों को अभी इंतजार करना होगा। सभी पान, सिगरेट ठेला तथा चौपाटी, चाट, समोसा, गुपचुप, फास्ट फूड के ठेलों का संचालन पूर्णतः प्रतिबंधित रहेगा। सुबह 7 से रात 8 बजे तक होटलों एवं रेस्टोरेंटों से केवल ऑनलाइन के माध्यम से होम डिलीवरी की अनुमति दी गई है।
किराना सामानों की होम डिलीवरी, दुकानें बंद रहेंगी
किराना सामग्री की दुकानें बंद रहेगी लेकिन होम डिलीवरी की जा सकेगी। कृषि से संबंधित दुकानों को दोपहर 3 बजे तक खोलने की अनुमति दी गई है। जिले की सभी सीमाएं पहले की तरह पूर्णतः सील ही रहेगी। स्कूल एवं काॅलेज विद्यार्थियों के लिए बंद ही रहेंगे। शासन से अनुमति प्राप्त परीक्षाओं को छोड़कर कोचिंग क्लासेस सहित अन्य सभी शैक्षणिक गतिविधियां बंद रहेगी। सभी प्रकार की सभा, जुलूस, सामाजिक, धार्मिक, राजनैतिक आयोजन पूर्णतः प्रतिबंधित रहेंगें।
आम जनता के लिए यह पूर्णतः प्रतिबंधित होगा
सभी बाजार, माॅल, सुपर बाजार, मैरिज हाॅल, क्लब, सेलून, ब्यूटी पार्लर, जिम, शराब दुकानें एवं बार बंद रहेंगे। सभी धार्मिक, सांस्कृतिक, पर्यटन स्थल तथा पार्क आम जनता के लिए पूर्णतः बंद रहेंगे। सभी केंद्रीय शासकीय, सार्वजनिक, अर्द्ध सार्वजनिक कार्यालय आम जनता के लिए बंद रहेंगे। कार्यालयीन काम के लिए 50 प्रतिशत स्टाफ के साथ खुलेंगे। टेलीकाॅम, रेलवे संचालन व रख-रखाव से जुडे़ कार्यालय, वर्कशाॅप, रेक प्वाइंट पर लोडिंग-अनलोडिंग का कार्य पहले की तरह होगा।
जानिए, जिले में रविवार को रहेगा पूर्ण लॉकडाउन
लाॅकडाउन के दौरान रविवार को इमरजेंसी सेवाओं छोड़कर अन्य दिनों में बीज, उर्वरक, कीटनाशक, कृषि मशीनरी बेचने, सामग्री के परिवहन के लिए दुकान, गोडाउन को दोपहर 3 बजे तक खोलने की अनुमति होगी। किराना सामग्री, ग्राॅसरी, फल, सब्जी, अण्डा, पोल्ट्री, मटन एवं मछली की होम डिलीवरी पहले ही तरह होगी। आटा चक्की की दुकान शाम 5 बजे तक खुलेंगे। एक समय में 5 से अधिक व्यक्ति होने या भीड़ होने पर कार्रवाई के साथ दुकान को 30 दिन के लिए सील करेंगे।
बैंक, पोस्ट ऑफिस, पेट्रोल पंप के लिए यह शर्तें लागू
पोस्ट आॅफिस, बैंक अधिकतम 50 प्रतिशत स्टाफ के साथ खुलेंगे। सभी व्यापारिक, शासकीय लेन-देन, श्रमिकों के भुगतान, मेडिकल संबंधित गतिविधियां, निविदा को छोड़कर आमजनता के लिए किसी प्रकार के सामान्य लेन-देन की अनुमति नहीं होगी। पेट्रोल पंप, गैस एजेंसी एवं मेडिकल दुकानें खुलेंगे। ई-कामर्स को छोड़ अन्य सभी डाक सेवाओं के लिए कोरियर सेवाओं के संचालन की अनुमति होगी। पंखा, कूलर एवं एसी को केवल होम डिलीवरी के माध्यम से बेचने की अनुमति होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn